Maria Luisa Borboi-Bi Sizilietakoa

Maria Inmaculada Luisa Genara Borboikoa eta Bi Sizilietakoa (Caserta, Italiako Erresuma, 1855eko urtarrilaren 21a – Paue, Frantzia, 1874ko abuztuaren 23a) Fernando II.a Bi Sizilietakoa erregearen eta Maria Teresa Austriakoa (1816-1867) edo Maria Teresa Austria-Teschengoa artxidukesaren alaba izan zen. Bardiko kondea zen Henrike Borboi-Parmarekin ezkondu zenean, Maria Luisa Bardiko kondesa bihurtu zen. Behartsuenganako zuen erruki eta karitateagatik zen ezaguna.

 Bizitza 

 Haurtzaroa 
Gurasoak Fernando II.a Bi Sizilietako erregearen eta bere bigarren emaztea, Maria Teresa Austriakoa (1816-1867) edo Maria Teresa Austria-Teschenekoa artxidukesa izan ziren. Aitaren aldeko aitona-amonak Frantzisko I.a Bi Sizilietako erregea eta Maria Isabel Borboikoa, Espainiako infanta izan  ziren; amaren aldeko aitona-amonak, ostera, Karlos Austria-Teschengo artxidukea (Austriako heroia eta Aspern-Esslingeko guduaren irabazlea) eta Enriketa Nassau-Weilburgeko printzesa. Familia ugariko kidea, 12 neba-ahizpa izan zituen (bere neba zaharrena barne, Frantzisko II.a Bi Sizilietako erregea, aitaren lehen ezkontzaren seme bakarra). Lau urte baino ez zituen aita hil zenean.

 Erbestea 
Giuseppe Garibaldik Siziliara eta Calabriara egindako Milen Espedizioak aurrera egin zuenean, errege-familia Gaetan babestu zen, eta Frantzisko II.ari leial zitzaizkion tropek gogor borrokatu zuten hiru hilabetez. 1861. urteko otsailaren 13an armadak amore eman zuen eta erregea eta bere familia Erromara erbesteratzera behartu zituen. Pio IX.a aita santuaren babespean, tronutik kendutako erregetza Kirinal jauregian ezarri zen hasieran, eta, gero, Farnese jauregian.

Txikitatik, Maria Luisa bere errukiarengatik zen ezaguna. Bere babesle homonimoak eskaini zien, Andre Maria Bihotz Garbia eta San Luis Gonzaga. 1865eko abenduaren 24an egin zuen lehen jaunartzea, San Luisek botoak eman zituen Erromatar Ikastetxeko kapera berean. 1867. urtean kolera-epidemia larri baten ondorioz, bere neba txikia, Genaro, eta bere ama, Maria Teresa, hil egin ziren.

 Ezkontza 
Karlos III.a Parmakoa dukearen eta Luisa Frantziakoaren semea zen Henrike Borboi-Parmako printzearekin ezkondu zen, 1873ko azaroaren 25ean, Cannesen. Henrikeren anaia zaharrena, Roberto, Maria Pia de Borboi-Bi Sizilietakoarekin ezkondu zen, Luisaren ahizpa. Bikotea Egiptora joan zen eztei-bidaian, eta Luisa gaixotu egin zen Marseillan lehorreratu ostean.

 Heriotza 
Luisa Cauterets herrira eramatea erabaki zuten, sufre-bainuak zeuden lekura. Bidean, Lourdesko Amaren Santutegian gelditu ziren, eta bi aldiz sartu zuten uretan. Bere medikuek bere kasua desesperatua zela esan zuten, eta 1874ko uztailaren bukaeran, Pauera eramatea erabaki zuten. Hantxe hil zen abuztuaren 23an, Mariaren Bihotz Garbiaren egunean.

 Erreferentziak 

 Bibliografia 

 "Maria Immacolata of Bourbon". Catholic World 21 (1875): 670-81.
 Spillmann, Giovanni Intorno alla vita di Sua Altezza Reale Maria Immacolata di Borbone, contessa di Bardi. Roma: Tipografia Poliglotta della S.C. di Propaganda, 1875.
 Willis, Daniel, The Descendants of Louis XIII, Clearfield Co., Inc., Baltimore, Maryland, 1999, ISBN 0-8063-4942-5, 342. or. (ingelesez)
 Hammond, Beate, "Maria Theresia, Elisabeth, Zita - Jugendjahre großer Kaiserinnen", Ueberreuter 2002 (alemanez)

 Kanpo estekak 

Kategoria:Italiarrak
Kategoria:Pauen hildakoak
Kategoria:Borboi-Bi Sizilietako printzesak
Kategoria:Kondesak